### NN 123/2016 (30.12.2016.), Sporazum o izmjenama i dopunama Sporazuma o osnovici za plaće u državnim službama

KOLEKTIVNI UGOVORI

2738

VLADA REPUBLIKE HRVATSKE (u daljnjem tekstu: Vlada), kao poslodavac

i

SINDIKATI DRŽAVNIH SLUŽBI:

Sindikat policije Hrvatske

Sindikat državnih i lokalnih službenika i namještenika RH

Nezavisni sindikat djelatnika Ministarstva unutarnjih poslova

Carinski sindikat Hrvatske

Sindikat Porezne uprave Hrvatske

Sindikat pravosudne policije Hrvatske

Sindikat djelatnika u vojsci i državnim službama

Samostalni sindikat djelatnika u zrakoplovstvu (u daljnjem tekstu: Sindikati)

zaključili su dana 23. prosinca 2016. godine sljedeći

SPORAZUM

O IZMJENAMA I DOPUNAMA SPORAZUMA O OSNOVICI ZA PLAĆE U DRŽAVNIM SLUŽBAMA

Članak 1.

Ovim se Sporazumom mijenja i dopunjuje Sporazum od dana 21. studenog 2006. godine nastavno mijenjan i dopunjavan Dodatkom Sporazumu od 21. studenoga 2006. godine sklopljenim dana 23. ožujka 2009. godine te Sporazumom o izmjenama i dopunama Dodatka sporazumu o osnovici za plaće u državnim službama od 23. ožujka 2009. godine, sklopljenom dana 2. kolovoza 2012. godine.

Članak 2.

Potpisom ovog Sporazuma, ugovorne strane zajednički utvrđuju nespornom osnovicu za obračun plaće za državne službenike i namještenike u 2016. godini u iznosu od 5.108,84 kune, kako je bila uređena Odlukom o visini osnovice za obračun plaće za državne službenike i namještenike (»Narodne novine« broj 40/09), a u vezi s člankom 121. stavkom 1. Kolektivnog ugovora za državne službenike i namještenike i Dodatkom Sporazumu od 21. studenoga 2006. godine, sklopljenom 23. ožujka 2009. te Sporazumu o izmjenama i dopunama Dodatka sporazumu o osnovici za plaće u državnim službama od 23. ožujka 2009. godine, sklopljenom 2. kolovoza 2012.

Članak 3.

Potpisom ovog Sporazuma, ugovorne strane zajednički utvrđuju da će osnovica za obračun plaće za državne službenike i namještenike u 2017. godini iznositi kako slijedi:

– od 1. siječnja 2017. do 31. srpnja 2017. 5.211,02 kune bruto;

– od 1. kolovoza 2017. do 31. listopada 2017. 5.315,24 kune bruto;

– od 1. studenoga 2017. pa nadalje 5.421,54 kune bruto.

Osnovica iz stavka 1., alineje 1. ovoga članka primjenjuje se od 1. siječnja 2017., odnosno počevši s plaćom za mjesec siječanj 2017. godine koja će biti isplaćena u mjesecu veljači 2017. godine.

Osnovica iz stavka 1., alineje 2. ovoga članka primjenjuje se od 1. kolovoza 2017., odnosno počevši s plaćom za mjesec kolovoz 2017. godine koja će biti isplaćena u mjesecu rujnu 2017. godine.

Osnovica iz stavka 1., alineje 3. ovoga članka primjenjuje se od 1. studenoga 2017., odnosno počevši s plaćom za mjesec studeni 2017. godine koja će biti isplaćena u mjesecu prosinca 2017. godine.«

Članak 4.

Potpisom ovoga Sporazuma, ispunjenjem obveza i isplatom sukladno ovome Sporazumu, ugovorne strane zajednički utvrđuju da su u cijelosti konzumirane odredbe Sporazuma od dana 21. studenog 2006. godine nastavno mijenjanog i dopunjavanog Dodatkom Sporazumu od 21. studenoga 2006. godine sklopljenim dana 23. ožujka 2009. godine te Sporazumom o izmjenama i dopunama Dodatka sporazumu o osnovici za plaće u državnim službama od 23. ožujka 2009. godine, sklopljenom dana 2. kolovoza 2012. godine.

Članak 5.

Sadržaj ovog Sporazuma bit će unesen u Kolektivni ugovor za državne službenike i namještenike (»Narodne novine« br. 104/13, 104/13 Dodatak I., 150/13 – Dodatak II. i 71/16 – Dodatak III.) na način da se sačine i potpišu izmjene i dopune Kolektivnog ugovora.

Ispunjenjem obveze iz stavka 1. ovog članka, ugovorne strane zajednički utvrđuju nespornim da ovaj Sporazum, kojim se mijenja i dopunjava Sporazum od dana 21. studenog 2006. godine nastavno mijenjan i dopunjavan Dodatkom Sporazumu od 21. studenoga 2006. godine sklopljenim dana 23. ožujka 2009. godine te Sporazumom o izmjenama i dopunama Dodatka sporazumu o osnovici za plaće u državnim službama od 23. ožujka 2009. godine, sklopljenom dana 2. kolovoza 2012. godine, kao i svaki pojedini od u ovom članku navedenih sporazuma, neće imati značaj i učinke kolektivnog ugovora ili bilo kakve slične učinke.

Članak 6.

Ugovorne strane su suglasne, ako Vlada sa sindikatima javnih službi, ugovori materijalna prava povoljnije od ugovorenih za državne službenike i namještenike, jednako će se primijeniti i na državne službenike i namještenike.

Članak 7.

Ovaj Sporazum sastavljen je u dvanaest izvornih primjeraka, od kojih svakom sindikatu pripada po jedan primjerak, a Vladi pet primjeraka.

Članak 8.

Ovaj Sporazum zaključen je i stupa na snagu danom potpisa predstavnika stranaka Sporazuma.

|  |  |
| --- | --- |
| ZA VLADU REPUBLIKE HRVATSKE | ZA SINDIKATE  Sindikat policije Hrvatske  Dubravko Jagić, predsjednik, v. r. |
| Ministar rada i mirovinskoga sustava dr. sc. Tomislav Ćorić, v. r. |
| Sindikat državnih i lokalnih službenika i namještenika Republike Hrvatske |
| Boris Pleša, predsjednik, v. r. |
| Nezavisni sindikat djelatnika |
| Ministarstva unutarnjih poslova |
| Zdravko Lončar, predsjednik, v. r. |
|  | Carinski sindikat Hrvatske |
|  | Rino Štorić, predsjednik, v. r. |
|  | Sindikat Porezne uprave Hrvatske |
|  | Gordana Jagar, predsjednica, v. r. |
|  | Sindikat pravosudne policije Hrvatske |
|  | Armin Tatarević, predsjednik, v. r. |
|  | Sindikat djelatnika u vojsci i državnim službama |
|  |
|  | Radomir Delić, predsjednik, v. r. |
|  | Samostalni sindikat djelatnika u zrakoplovstvu |
|  |
|  | Zlatko Cvenić, predsjednik, v. r. |